|  |
| --- |
| **Budapest Főváros VII. kerület Erzsébetváros Önkormányzata**  **dr. Halmai Gyula EVIN Erzsébetvárosi Ingatlangazdálkodási Nonprofit Zrt. vezérigazgatója** |

**Iktatószám:**

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2023. június 21 - ei**

**rendes ülésére**

|  |  |
| --- | --- |
| **Tárgy:** | Tulajdonosi döntés az *„Önkormányzati tulajdonú lakások felújítása 2023”* tárgyú bonyolítói szerződés jóváhagyásáról |

**Készítette:**

dr. Halmai Gyula

EVIN Erzsébetvárosi Ingatlangazdálkodási Nonprofit Zrt. vezérigazgatója

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Budapest Főváros VII. kerület Erzsébetváros Önkormányzata (a továbbiakban: Önkormányzat) és az EVIN Erzsébetvárosi Ingatlangazdálkodási Nonprofit Zártkörűen Működő Részvénytársaság (a továbbiakban: EVIN Nonprofit Zrt. vagy Társaság) között önkormányzati ingatlangazdálkodási feladatok ellátása tárgyában érvényben lévő *feladatellátási szerződés (előterjesztés 1. számú melléklete)* 2.9.12. pontja alapján a Társaság - tulajdonosi jóváhagyást követően - külön szerződés alapján végzi az Önkormányzat által meghatározott ingatlanokra vonatkozó felújítási, beruházási, bontási munkákat az Önkormányzati költségvetésben rendelkezésre álló, előirányzatok terhére.

Az EVIN Nonprofit Zrt. 2023. évi jóváhagyott üzleti tervében szereplő ingatlangazdálkodási célok megvalósítása érdekében további 13 db önkormányzati tulajdonú lakás felújítását tervezi, melyből 5 db földszinti lakás akadálymentesített használatra lesz alkalmas. Az akadálymentesített használatra kialakításra kerülő lakások felújítási költségei részben az Önkormányzat, mint Kedvezményezett a Fővárosi Szolidaritási Alaphoz benyújtott nyertes pályázata alapján kerül finanszírozásra *(2. számú melléklet: Támogatói Okirat*). A pályázatban szereplő 5 db lakás közül a *„Csányi u. 10. fszt. 1*.” lakás műszaki adottságai nem ideálisak, ezért azt a műszaki szempontból kedvezőbb adottságú *„Csányi u. 10. fszt. 8.”*-ra cseréltük. A Támogatói Okirat erre vonatkozó módosítási folyamata elkezdődött és várhatóan még a kivitelezés megkezdése előtt megtörténik.

A további 8 db lakás többsége komfort nélküli vagy félkomfortos, felújításukat követően válnak lakhatásra alkalmassá. Az ingatlanok felújítása biztosítja, hogy az EVIN Nonprofit Zrt. a szükséges ingatlan-kiürítések ügyében további bérlői egyeztetéseket folytasson, valamint használatra alkalmatlan ingatlanokból további, bérbeadásra alkalmas lakásokat hozzon létre.

A lakások listáját a műszaki állapotuk felmérése, valamint a rendeltetésszerű lakhatás biztosításához szükséges szakipari kivitelezési munkák megállapítása alapján készült kivitelezési költségekkel együtt a határozati javaslat *2. és 3.sz. melléklete* tartalmazza.

A felújítás kivitelezésének finanszírozása érdekében bonyolítói szerződés (*határozati javaslat 1. 2. és 3. számú mellékletei*) megkötése vált szükségessé. A bonyolítói szerződés (bruttó) összege 195.500.084,-Ft, melynek fedezete a Budapest Főváros VII. Kerület Erzsébetváros Önkormányzata 2023. évi költségvetéséről szóló 3/2023. (II. 15.) önkormányzati rendeletében biztosított.

A Képviselő-testület a Budapest Főváros VII. kerület Erzsébetváros Önkormányzata Képviselő-testületének a Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) számú rendeletének 5. § (2) bekezdése alapján jogosult dönteni.

*(2) A Képviselő-testület gyakorolja a tulajdonosi jogokat*

*a) a nettó ötvenmillió forint forgalmi értéket meghaladó vagyonelemről, vagy vagyonösszességről – a továbbiakban együtt: vagyonról – rendelkező döntések (tulajdonjog átruházás, bármilyen jogcímen történő hasznosítás, vagyonkezelésbe adás, haszonélvezeti jog alapítása, valamint minden más, nem nevesített jogcímen történő tulajdonosi joggyakorlás, ide nem értve a 24.§ (2) bekezdése szerinti ún. nem nevesített tulajdonosi nyilatkozatok megtételét) esetében;*

Kérem a Tisztelt Képviselő-testületet, hogy az *„Önkormányzati tulajdonú lakások felújítása 2023”* tárgyú - a határozati javaslat mellékletét képező - bonyolítói szerződés megkötéséhez hozzájárulni szíveskedjen.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …./2023 (VI.21.) határozata az EVIN Nonprofit Zrt. és Budapest Főváros VII. kerület Erzsébetváros Önkormányzata között *„Önkormányzati tulajdonú lakások felújítása 2023”* tárgyú bonyolítói szerződés megkötéséről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. hozzájárul a határozat mellékletét képező *„Önkormányzati tulajdonú lakások felújítása 2023”* tárgyú bonyolítói szerződés megkötéséhez, egyben a bruttó 195.500.084,-Ft összegű szükséges fedezet biztosításához.
2. felkéri a Polgármestert és az EVIN Nonprofit Zrt. vezérigazgatóját a határozat mellékletét képező bonyolítói szerződés annak mellékleteivel együtt történő aláírására.

**Felelős**: Niedermüller Péter polgármester

**Határidő**: az 1. pont tekintetében azonnal;

a 2. pont tekintetében 2023. június 30.

Budapest, 2023. június 8.

dr. Halmai Gyula

EVIN Erzsébetvárosi Ingatlangazdálkodási Nonprofit Zrt. vezérigazgatója

Előterjesztés mellékletei:

1. számú melléklet – EVIN\_Feladatellátási szerződés
2. számú melléklet – Támogatói Okirat FSZA 2022-1/TO

Határozati javaslat mellékletei:

1. számú melléklet – Bonyolítói szerződés\_*Önkormányzati tulajdonú lakások felújítása 2023*
2. számú melléklet – Bony.szerz\_1. sz. melléklete\_Akadálymentesített lakások kialakításának összesített költségvetése
3. számú melléklet – Bony.szerz\_2. sz. melléklete\_Lakáskomfortosítás 2023 összesített költségvetése