|  |
| --- |
| **Budapest Főváros VII. kerület Erzsébetváros Önkormányzata**  **dr. Halmai Gyula EVIN Erzsébetvárosi Ingatlangazdálkodási Nonprofit Zrt. vezérigazgatója** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2023. június 21 - ei**

**rendes ülésére**

|  |  |
| --- | --- |
| **Tárgy:** | Tulajdonosi döntés az Erzsébetvárosi Szolgáltató Kft.-nek az EVIN Nonprofit Zrt-be történő beolvadása tárgyában |

**Készítette:**

dr. Halmai Gyula

EVIN Erzsébetvárosi Ingatlangazdálkodási Nonprofit Zrt. vezérigazgatója

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A Képviselő-testület 131/2023. (IV.19.) számú határozatával hozzájárult az Erzsébetvárosi Szolgáltató Korlátolt Felelősségű Társaság (továbbiakban: Erzsébetvárosi Szolgáltató Kft. vagy Beolvadó Társaság) EVIN Erzsébetvárosi Ingatlangazálkodási Nonprofit Zártkörűen Működő Részvénytársasággal (továbbiakban: EVIN Nonprofit Zrt. vagy Átvevő Társaság vagy Jogutód Társaság) történő egyesüléséhez, oly módon, hogy az Erzsébetvárosi Szolgáltató Kft. beolvad az EVIN Nonprofit Zrt-be. A határozat értelmében az Erzsébetvárosi Szolgáltató Kft. a beolvadás folytán jogutódlásal megszűnik, a továbbiakban pedig a jogutód cégformájának megfelelően zártkörűen működő részvénytársaságként működik tovább. A vagyonmérleg-tervezetek és a vagyonleltár-tervezek fordulónapja 2022. december 31. napjában került meghatározásra, az átalakulással kapcsolatos vagyonmérleg-tervezetek és a vagyonleltár-terveztek könyvvizsgálói ellenőrzési feladatainak ellátására az Avizó Gold Könyvvizsgáló és Adószakértő Kft. került kijelölésre. Az átalakulási terv, valamint az átalakulási döntés meghozatalához szükséges valamennyi okirat elkészítésével és a Fővárosi Törvényszékhez, mint cégbírósághoz történő benyújtásával az EVIN Nonprofit Zrt. vezérigazgatója lett megbízva.

Az átalakulási terv és az átalakulással kapcsolatos vagyonmérleg-tervezet és vagyonleltár-tervezet elkészült, azok könyvvizsgálói ellenőrzése megtörtént.

Az átalakulás megfelel a társasági adóról és az osztalékadóról szóló 1996. évi LXXXI. törvény (továbbiakban: „Tao. tv.”) 4. § 23/a pont c.) alpontjában meghatározott feltételnek (kedvezményezett átalakulás), mivel az átalakulásban jogelődként és jogutódként is csak társaság vesz részt, továbbá a Beolvadó Társaság, mint egyszemélyes társaság az Átvevő Társaságba, mint egyedüli tagjába olvad be. A kedvezményezett átalakulással összefüggésben a Jogutód Társaság a Tao. tv. 16. § (10) bekezdése alapján a következő kötelezettségvállalásokat teszi, amely kötelezettségvállalások az alapszabályban feltüntetésre kerülnek, ezért szükséges az EVIN Nonprofit Zrt. alapszabályának módosítása:

a) A Jogutód Társaság a Beolvadó Társaságtól átvett eszközöket és kötelezettségeket elkülönítve tartja nyilván. A Jogutód Társaság nyilvántartása tartalmazza az átvett eszközök a Beolvadó Társaságnál, az átalakulás napján kimutatott bekerülési értékét, könyv szerinti értékét, számított nyilvántartás szerinti értékét, valamint az adott eszközhöz kapcsolódó az átalakulást követően elszámolt társasági adóalap módosító tételeket.

b) A Jogutód Társaság - az átvett eszközökre tekintettel - a társasági adó alapját úgy határozza meg, mintha az átalakulásra nem került volna sor.

Az átalakulás az illetékről szóló 1990. évi XCII. törvény 26. § (1) bekezdés g) pontja alapján mentes a visszterhes vagyonátruházási illeték alól.

Az Átvevő Társaság 51.600 eFt összegű jegyzett tőkéjéből 30.000 eFt pénzbeli hozzájárulás, 21.600 eFt pedig apport, mivel Budapest Főváros VII. kerület Erzsébetváros Önkormányzata a 602/2020. (VIII.25.) számú Képviselő-testületi határozatában, a korábban az Erzsébetvárosi Szolgáltató Kft-ben meglévő törzstőkéjéből és szavazati jogából a teljes 100%-ot megtestesítő, 3.000 eFt-os üzletrészét, 21.600 eFt cégértéken az EVIN Nonprofit Zrt-be apportálta.

Az átalakulás (beolvadás) során az Átvevő Társaságban kimutatott 21.600 eFt részesedés kivezetésre kerül a befektetett pénzügyi eszközök közül csökkentve ezen összeggel a Jogutód Társaság jegyzett tőkéjét. Annak érdekében, hogy az átalakulás során az EVIN Nonprofit Zrt., mint Jogutód Társaság jegyzett tőkéje ne csökkenjen – és emiatt ne kerüljön sor sem részvények bevonására, sem pedig új részvények kibocsátására – az átalakulás (beolvadás) napján Jogutód Társaság eredménytartalékából 18.600 eFt átvezetésre kerül a jegyzett tőkébe. Ezáltal a Jogutód Társaság jegyzett tőkéjének összege megegyezik az Átvevő Társaság jegyzett tőkéjének összegével.

Kérjük, a Tisztelt Képviselő-testületet, hogy az átalakulási tervet, valamint az annak mellékletét képező vagyonmérleg-tervezeteket és vagyonleltár-tervezeteket, illetve a független könyvvizsgáló jelentését, valamint az átalakulással létrejövő társaság tőkeszerkezetének rendezését és az egyesülési szerződés tervezetét elfogadni szíveskedjen, .egyúttal hatalmazza fel az EVIN Nonprofit Zrt. vezérigazgatóját az egyesülési szerződés aláírására.

A Képviselő-testület döntési hatásköre a Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III. 26.) önkormányzati rendelet (a továbbiakban Rendelet) 5. § (2) bekezdésén és 15. § (2) bekezdésén alapul.

***A Rendelet 5. § (2) bekezdése értelmében***

*(2) A Képviselő-testület gyakorolja a tulajdonosi jogokat*

*a) a nettó ötvenmillió forint forgalmi értéket meghaladó vagyonelemről, vagy vagyonösszességről – a továbbiakban együtt: vagyonról – rendelkező döntések (tulajdonjog átruházás, bármilyen jogcímen történő hasznosítás, vagyonkezelésbe adás, haszonélvezeti jog alapítása, valamint minden más, nem nevesített jogcímen történő tulajdonosi joggyakorlás, ide nem értve a 24.§ (2) bekezdése szerinti ún. nem nevesített tulajdonosi nyilatkozatok megtételét) esetében;*

***A Rendelet 15. § (2) bekezdése értelmében***

*A Képviselő-testület dönt*

*a) gazdasági társaság alapításáról és megszüntetéséről,*

*b) gazdasági társaságban történő tulajdonszerzésről,*

*c) a 100%-ban az Önkormányzat közvetlen tulajdonában lévő gazdasági társaság, illetve annak közvetlen 100%-os tulajdonában álló gazdasági társaság vezető tisztségviselőinek, felügyelő bizottsága tagjainak, kinevezéséről és felmentéséről, valamint díjazásuk megállapításáról,*

*d) a 100%-ban az Önkormányzat közvetlen tulajdonában lévő gazdasági társaság, könyvvizsgálójának kinevezéséről és felmentéséről, valamint díjazása megállapításáról,*

*e) a 100%-ban az Önkormányzat közvetlen tulajdonában álló gazdasági társaság egyszemélyes gazdasági társasága létrehozásának, megszüntetésének, átalakulásának előzetes jóváhagyásáról,*

*f)a gazdasági társaságok számviteli törvény szerinti éves beszámolójának jóváhagyásáról.*

**A Polgári Törvénykönyvről szóló 2013. évi V. törvény 3:109. § (4) bekezdése szerint az „Egyszemélyes társaságnál a legfőbb szerv hatáskörét az alapító vagy az egyedüli tag gyakorolja. A legfőbb szerv hatáskörébe tartozó kérdésekben az alapító vagy az egyedüli tag írásban határoz és a döntés az ügyvezetéssel való közléssel válik hatályossá”*.***

A fent leírtak és a jogszabályi hivatkozások alapján kérjük a Tisztelt Képviselő-testületet az előterjesztés megtárgyalására és az alábbi határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2023. (VI.21.) számú határozata az Erzsébetvárosi Szolgáltató Kft-nek az EVIN Nonprofit Zrt-be történő beolvadása tárgyában**

Budapest Főváros VII. Kerület Erzsébetváros Önkormányzat Képviselő-testülete úgy dönt, hogy

1. elfogadja a határozat mellékletét képező átalakulási tervet és annak mellékletét képező

* az Erzsébetvárosi Szolgáltató Kft., mint Beolvadó Társaság és az EVIN Nonprofit Zrt., mint Átvevő Társaság 2022. december 31-ei fordulónapra vonatkozó vagyonmérleg- és vagyonleltár-tervezetét,
* az átalakulással létrejövő EVIN Nonprofit Zrt. vagyonmérleg- és vagyonleltár-tervezetét.

1. elfogadja az Erzsébetvárosi Szolgáltató Kft., mint Beolvadó Társaság, valamint az EVIN Nonprofit Zrt., mint Átvevő Társaság és mint jogutód gazdasági társaság vagyonmérleg-tervezetéről és vagyonleltár-tervezetéről készített, a határozat mellékletetét képező független könyvvizsgálói jelentést.
2. jóváhagyja az átalakulási tervben az átalakulás (beolvadás) napjaként meghatározott 2023. szeptember 30-ai dátumot.
3. jóváhagyja, hogy az átalakulás napjával a jogutód EVIN Nonprofit Zrt. saját tőke szerkezete rendezésre kerüljön, oly módon, hogy az eredménytartalékból a jegyzett tőkébe átvezetésre kerül 18.600 eFt, annak érdekében, hogy a jogutód társaság jegyzett tőkéjének összege megegyezzen az átvevő társaság jegyzett tőkéjének összegével.
4. elfogadja az átalakulási terv mellékletét képező egyesülési szerződés tervezetét, mely a határozat melléklete és felhatalmazza az EVIN Nonprofit Zrt. vezérigazgatóját az egyesülési szerződés aláírására.
5. elfogadja az EVIN Nonprofit Zrt. módosításokkal egységes szerkezetbe foglalt Alapszabályát a határozat mellékete szerinti körülírt tartalommal.

**Felelős:** Niedermüller Péter polgármester

**Határidő:** 1-4. pont tekintetében azonnal

5. pont tekintetében 2023. június 30.

6. pont tekintetében azonnal

Budapest, 2023. június 8.

dr. Halmai Gyula

EVIN Erzsébetvárosi Ingatlangazdálkodási Nonprofit Zrt. vezérigazgatója

Előterjesztés melléklete:

131/2023. (IV.19.) számú KT határozat

Határozati javaslat mellékletei:

1. Átalakulási terv

2.1. Átvevő Társaság vagyonmérleg- és vagyonleltár-tervezete

2.2. Átvevő Társaság függelten könyvvizsgálói jelentése

3.1. Beolvadó Társaság vagyonmérleg- és vagyonleltár-tervezete

3.2. Bolvadó Társaság független könyvvizsgálói jelentése

4.1. Átalakulással létrejövő Társaság vagyonmérleg- és vagyonleltár-tervezete és

4.2. Átlakulásal létrejövő Társaság független könyvvizsgálói jelentése

5. Átalakulással létrejövő EVIN Nonprofit Zrt. módosításokkal egységes szerkezetbe foglalalt

alapszabály tervezete

1. Egyesülési szerződés