|  |
| --- |
| **Budapest Főváros VII. kerület Erzsébetváros Önkormányzata**  **Tóth Csaba Klímavédelmi és Fenntarthatósági Kabinet vezetője** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

A Képviselő-testület 2023. június 21 - ei

rendes ülésére

**Tárgy:**  Az Erzsébet krt. 6. szám alatti Polgármesteri Hivatal és a Klauzál téri Vásárcsarnok épületeit érintő napelemes rendszerek megvalósítása

**Készítette:**

Tóth Csaba

Klímavédelmi és Fenntarthatósági Kabinet vezetője

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A Képviselő-testület a 489/2020. (V.28.) számú határozatában (az előterjesztés 1. számú melléklete) kifejezte szándékát, hogy részt vegyen az Erzsébetvárosi Ingatlangazdákodási Nonprofit Zrt. (a továbbiakban: EVIN Nonprofit Zrt.) vezette konzorcium által az "ENERGIAKÖZÖSSÉGEK KIALAKÍTÁSÁT ÉS MŰKÖDÉSÉT TÁMOGATÓ MINTAPROJEKT MEGVALÓSÍTÁSA" című pályázaton és nyertesség esetén megvalósítsa azt.

2020. őszén az EVIN Nonprofit Zrt., a Budapest Főváros VII. kerület Erzsébetváros Önkormányzata (a továbbiakban: Önkormányzat), az Erzsébetvárosi Piacüzemeltetési Kft. (a továbbiakban: Piacüzemeltetési Kft.) és a DDRIÜ Dél-Dunántúli Regionális Innovációs Ügynökség Nonprofit Kft. (a továbbiakban: DDRIÜ) alkotta konzorcium sikeresen pályázott a 2020-3.1.4-ZFR-EKM-2020-00012 azonosítószámú „Energiaközösség létrehozása és működtetése Erzsébetvárosban” című projekt megvalósítására (a Támogatói Okiratot az előterjesztés 3. számú melléklete tartalmazza). A projekt hosszú távú célja egy olyan közösség létrehozása, amihez később további tagok csatlakozhatnak, és melynek tagjai megoszthatják egymás között az általuk megtermelt energiát úgy, hogy közben a közcélú villamos hálózatot minél kisebb mértékben veszik igénybe.

A Projekt megvalósítását az EVIN Nonprofit Zrt. koordinálja, mint konzorciumvezető, a koordinálást az EVIN Nonprofit Zrt. alkalmazásában álló általános és szakmai projektkoordinátor irányítja. A pályázat összköltségvetése a működési célú költségekkel együtt 269.629.967 Ft, amiből 65.924.981 Ft az önrész. A DDRIÜ költségvetését (76.000.000 Ft) a projekt 100%-ban támogatja, így önrész csak az önkormányzati illetőségű tagok esetében van. A projekt sikeres megvalósítása érdekében az EVIN Nonprofit Zrt. és a Piacüzemeltetési Kft. önrészét az Önkormányzatnak kell biztosítania, illetve a pályázatkezelő által nyújtott támogatást meg kell előlegeznie, ezért a Képviselőtestület a 783/2021. (XII.15.) számú határozatában (az előterjesztés 2. számú melléklete) a szükséges támogatások biztosításáról döntött.

2022. év elején ugyanakkor egyértelművé vált, hogy a projekt sikeres megvalósítása érdekében módosítani kell a műszaki és pénzügyi tartalmat, az egyes konzorciumi tagok feladatkörét, ami a tagok költségvetését is érinti. Ezért az EVIN Nonprofit Zrt. módosítási kérelmet nyújtott be a Nemzeti Kutatási, Fejlesztési és Innovációs Hivatalhoz (a továbbiakban: NKFIH). A módosítási kérelem bejelentőt, a szakmai feladatterv módosítását, a költségtervet és a hiánypótlást az előterjesztés 4. számú melléklete tartalmazza.

A módosítási kérelem az eredeti projekt végéig, 2023. március 31-ig nem került elfogadásra. Annak elbírálásáig is szeretnénk folytatni a megkezdett beruházást, a lefolytatott közbeszerzési eljárások eredményeképpen 2023. április 17-én megkötött kivitelezési szerződések alapján a napelemek telepítését megkezdeni.

Az államháztartási törvény végrehajtásáról szóló 368/2011. (XII.31.) Kormányrendelet 102/B. § szerint

*„(1) A támogatott tevékenység akkor tekinthető befejezettnek, ha az a támogatói okiratban, támogatási szerződésben meghatározottak szerint teljesült, a megvalósítás során keletkezett számlák kiegyenlítése megtörtént, a költségvetési támogatással létrehozott vagy beszerzett eszköz aktiválásra került, és a kedvezményezettnek a támogatott tevékenység befejezését tanúsító, hatósági engedélyekkel és bizonylatokkal alátámasztott beszámolóját, elszámolását a támogató jóváhagyta, és a költségvetési támogatás folyósítása az igazolt támogatás-felhasználásnak megfelelő mértékben megtörtént.*

*(2) A támogatott tevékenység akkor tekinthető lezártnak, ha a támogatói okiratban, támogatási szerződésben a befejezést követő időszakra nézve a kedvezményezett további kötelezettséget nem vállalt és az (1) bekezdésben meghatározott feltételek teljesültek. Ha a támogatói okirat, támogatási szerződés a támogatott tevékenység befejezését követő időszakra nézve további kötelezettséget tartalmaz, a támogatott tevékenység akkor tekinthető lezártnak, ha valamennyi vállalt kötelezettség teljesült, a kedvezményezett a kötelezettségek megvalósulásának eredményeiről szóló záró beszámolóját benyújtotta, és azt a támogató jóváhagyta, valamint a záró jegyzőkönyv elkészült.”*

Továbbá az Erzsébet krt. 6. szám alatti irodaépület és a Klauzál téri Vásárcsarnok esetében a napelemes rendszereket – melyek feltételes közbeszerzése eredményes lett (a feltételes közbeszerzési eljárások eredményeképpen megkötött kivitelezési szerződések az előterjesztés mellékletét képezik) - támogatás nélkül is érdemes megvalósítani. Az Erzsébet krt. 6. esetében az alábbi táblázat tartalmazza a rendszer által termelt villamos energia mennyiségét és a jelenlegi áram költsége (kb. bruttó 125 Ft) alapján az energia költség megtakarítást:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| hónapok | 1 | 2 | 3 | 4 | 5 | 6 | 7 | 8 | 9 | 10 | 11 | 12 |
| becsült termelés (kWh) | 600 | 950 | 1 550 | 2 000 | 2 400 | 2 450 | 2 500 | 2 200 | 1 600 | 2 150 | 650 | 500 |
| költség megtakarítás (Ft) | 75000 | 118750 | 193750 | 250000 | 300000 | 306250 | 312500 | 275000 | 200000 | 268750 | 81250 | 62500 |
| beruházási költség (Ft) | 9 026 080 | | | |  |  |  |  |  |  |  |  |
| karbantartási költség (Ft) | 88 900 / év | | | |  |  |  |  |  |  |  |  |
| megtérülési idő (év) | 3,8 | | | |  |  |  |  |  |  |  |  |

Az Klauzál téri Vásárcsarnok esetében az alábbi táblázat tartalmazza a rendszer által termelt villamos energia mennyiségét és a jelenlegi áram költsége (kb. nettó 100 Ft) alapján az energia költség megtakarítást:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| hónapok | 1 | 2 | 3 | 4 | 5 | 6 | 7 | 8 | 9 | 10 | 11 | 12 |
| becsült termelés (kWh) | 4 000 | 6 900 | 10 300 | 12 100 | 16 100 | 14 500 | 19 000 | 15 000 | 11 400 | 8 300 | 4 400 | 3 200 |
| költség megtakarítás (Ft) | 360 000 | 621 000 | 927 000 | 1 089 000 | 1 449 000 | 1 305 000 | 1 710 000 | 1 350 000 | 1 026 000 | 747 000 | 396 000 | 288 000 |
| beruházási költség (Ft) | 47 708 313 | | | |  |  |  |  |  |  |  |  |
| pótmunka (Ft) | 3 090 000 | | | |  |  |  |  |  |  |  |  |
| karbantartási költség (Ft) | 360 000 / év | | | |  |  |  |  |  |  |  |  |
| takarításii költség (Ft) | 500 000 / év | | | |  |  |  |  |  |  |  |  |
| megtérülési idő (év) | 4,6 | | | |  |  |  |  |  |  |  |  |
| felszabályozás | 90,0% | | | |  |  |  |  |  |  |  |  |

Mint az a táblázatok alapján látszik, a beruházások az áram jelenlegi költsége mellett 3,8 és 4,6 éven belül megtérülnek.

A kivitelezési szerződések XII. 1. pontja alapján azok hatálybalépésének feltétele, hogy az „Energiaközösség létrehozása és működtetése Erzsébetvárosban” (2020-3.1.4-ZFR-EKM-2020-00012) projekt támogatói okiratának módosítását elfogadja a Támogató Szervezet és Megrendelő a szerződés teljesítéséhez szükséges (a kivitelezői díjat fedező) fedezettel rendelkezzen. A XII.3. pont szerint amennyiben a kivitelezési szerződés hatálybelépésére nem kerül sor a megkötését követő 60 naptári napig, bármelyik fél jogosult a szerződéstől elállni (az előterjesztés 6. és 7. számú melléklete).

A projekt felelős akkreditált közbeszerzési szaktanácsadójának – az előterjesztés mellékletét képező állásfoglalása (az előterjesztés 5. számú melléklete) szerint ***„amennyiben Megrendelő a fedezetet saját forrásból és nem támogatásból biztosítja, abban az esetben is hatályba léptethető a szerződés.”***

Ezért ezt a két beruházást mindenképp érdemes megvalósítani minél hamarabb, hogy amennyiben a támogatói okirat megújításra kerül, a projekt többi elemét (pl. smartgrid hálózat kiépítése) is meg lehessen valósítani. **A két beruházás megvalósításához azonban szükséges a Képviselő-testület döntése arról, hogy saját forrás terhére is megvalósítja a beruházásokat, valamint a Klauzál téri Vásárcsarnok esetében a beruházáshoz szükséges forrást támogatási szerződésben biztosítja a Piacüzemeltetési Kft. részére.**

A feltételes közbeszerzések eredménye szerint a két beruházás költségvetése az alábbi módon alakul:

|  |  |  |  |  |
| --- | --- | --- | --- | --- |
|  | Beruházást végző | Helyszín | Nettó költség (Ft) | ÁFA (Ft) |
| Napelemes rendszer | Önkormányzat | Erzsébet krt 6. | 7 107 150 | 1 918 930 |
| Napelemes rendszer | Piacüzemeltetési Kft. | Klauzál téri Vásárcsarnok | 47 708 313 | 12 881 245 |
| **Összesen** |  |  | **54 815 463** | **14 800 175** |
| **Mindösszesen** | **69 615 638** | | | |

A Klauzál téri Vásárcsarnok esetében a Piacüzemeltetési Kft. vissza tudja igényelni az ÁFÁ-t és a visszaigényelt ÁFA beérkezése után azt a támogtási szerződés szerint 30 napon belül visszautalja az Önkormányzat részére.

Továbbá, mivel a Klauzál téri Vásárcsarnokban lévő SPAR nem járult hozzá a területén áthaladó kábelvezetéshez, a beruházáshoz szükséges kábeleket más úton kell vezetni. Ezt a kivitelező pótmunka keretében tudja megvalóstani, melynek költsége 3.090.000 Ft + 834.300 Ft ÁFA. A pótmunka szükségességének indoklását és a pótmunka szerződésmódosítás keretében történő elvégezhetőségéről szóló szakértői állásfoglalást az előterjesztés 8. és 9. számú mellékletei tartalmazzák. Ezenkívül biztosítani szükséges nepelemek felhordásához szükséges ideiglenes teherlift éjszakai őrzését az Akácfa utcában két hétig, melynek költsége várhatóan 616.000 Ft + 166.320 Ft ÁFA. A napelemes rendszer karbantartásának költségigénye pedig idei évre várhatóan 120.000 Ft+ 32.400 Ft ÁFA költsége. Javaslom, hogy az Önkormányzat biztosítsa ezeket az összegeket is a Piacüzemeltetési Kft. részére azzal a feltétellel, hogy a visszaigényelt ÁFA beérkezése után azt a Piacüzemeltetési Kft. 30 napon belül visszautalja az Önkormányzat részére.

A napelemes rendszerek megfelelő kivitelezése műszaki ellenőri feladatok elvégzését is igényli. Ezért javaslom, hogy a fenti összegeken túl az Önkormányzat biztosítson további 700.000 Ft fedezetet az Erzsébet krt. 6. szám alatti Polgármesteri Hivatali épület tetején elhelyezendő napelemes rendszer megvalósításához kapcsolódó műszaki ellenőri feladatok elvégzésére. Továbbá javaslom, hogy az Önkormányzat biztosítson további 1.016.698 Ft fedezetet a Klauzál téri Vásárcsarnok épületén elhelyezendő napelemes rendszer megvalósításához kapcsolódó műszaki ellenőri feladatok elvégzésére és a fedezet terhére nyújtson további 800.550 Ft vissza nem térítendő felhalmozási célú támogatást, valamint 216.148 Ft összegű visszatérítendő felhalmozási célú támogatást (kölcsönt) a Piacüzemeltetési Kft. részére.

Felhívom a figyelmet, hogy a Klauzál téri Vásárcsarnok épületén tervezett napelemes rendszer éves karbantartási és takarítási költsége kb. 860.000 Ft + ÁFA, a Polgármesteri Hivatal telején lévő napelemes rendszer várhatóan évi 70.000 Ft + ÁFA költségigénnyel jár, mely költségeket a jövőben az Önkormányzatnak célszerű biztosítani.

A támogatói okirat megújítása esetén a Piacüzemeltetési Kft. támogatást kaphatna a Klauzál téri Vásárcsarnokot érintő napelemes beruházásra. Ez esetben a támogatási szerződés szerint a Piacüzemeltetési Kft. a megkapott támogatást 30 napon belül átutalja az Önkormányzat részére. Továbbá Piacüzemeltetési Kft. az esetlegesen fel nem használt támogatást is visszautalja 2024. június 30-ig az Önkormányzat részére.

A Képviselő-testület döntési jogkörét a Budapest Főváros VII. kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) számú önkormányzati rendelet 5. § (2) bekezdése támasztja alá*.*

Kérem a Tisztelt Képviselő-testületet az előterjesztés megtárgyalására és az alábbi határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2023. (VI.21.) határozata az Erzsébet krt. 6. szám alatti Polgármesteri Hivatal és a Klauzál téri Vásárcsarnok épületeit érintő napelemes rendszerek megvalósításáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a 2023. évi költségvetésben saját forrásból biztosítja az Erzsébet krt. 6. szám alatti Polgármesteri Hivatali épület tetején elhelyezendő napelemes rendszer megvalósításához szükséges 9.726.080 Ft fedezetet a „7201 Központilag kezelt ágazati feladatok” címen a Veszélyhelyzet tartalék kerete sorról a „6404 Önkormányzati beruházások” címre történő átcsoportosítással.
2. a 2023. évi költségvetésben saját forrásból biztosítja az Erzsébetvárosi Piacüzemeltetési Kft. részére a Klauzál téri Vásárcsarnok épületén elhelyezendő napelemes rendszer megvalósításához szükséges 66.465.276 Ft fedezetet a „7201 Központilag kezelt ágazati feladatok” cím Veszélyhelyzet tartalék kerete sorról történő átcsoportosítással.

A beruházás megvalósítása érdekében 52.334.863 Ft vissza nem térítendő támogatást, továbbá 14.130.413 Ft összegű visszatérítendő támogatást nyújt az Erzsébetvárosi Piacüzemeltetési Kft. részére azzal a feltétellel, hogy amennyiben az „Energiaközösség létrehozása és működtetése Erzsébetvárosban” című projekt keretében utólag lehetőség nyílik a napelemes rendszer kiadásainak elszámolására, úgy a Kft. a pályázat keretében kapott támogatást köteles az Önkormányzat részére átutalni.

1. felkéri a Polgármestert a 2. pontban rögzített támogatásról szóló Támogatási Szerződés aláírására, mely a határozat mellékletét képezi.
2. felkéri a polgármestert, hogy gondoskodjon az Erzsébet krt. 6. szám alatti Polgármesteri Hivatali épület és a Klauzál téri Vásárcsarnok tetején elhelyezendő napelemes rendszer karbantartási és takarítási költségei fedezetének biztosításáról a 2024. évi költségvetésben.

**Felelős:** Niedermüller Péter polgármester

**Határidő:** 1. és 2. pont tekintetében azonnal,

3. pont tekintetében 2023. június 30.

4. pont tekintetében a 2024. évi költségvetési rendelet elfogadása

Budapest, 2023. május 30.

Tóth Csaba

Klímavédelmi és Fenntarthatósági Kabinet vezetője

**Előterjesztés mellékletei:**

1. 489/2020. (V.28.) számú Képviselő-testületi határozat
2. 783/2021. (XII.15.) számú Képviselő-testületi határozat
3. Támogatói Okirat
4. Módosítási kérelem és mellékletei
5. FAKSZ állásfoglalása a napelemes rendszerek megvalósítására vonatkozó szerződések hatályba lépéséről
6. Kivitelezési szerződés az Erzsébet krt. 6. szám alatti Polgármesteri Hivatali épület vonatkozásában
7. Kivitelezési szerződés a Klauzál téri Vásárcsarnok vonatkozásában
8. Nyilatkozat pótmunka szükségességéről
9. Közbeszerzési szakértői állásfoglalás a pótmunka szerződésmódosítás keretében történbő elvégezhetőségéről

**Határozati javaslat melléklete:**

1. Erzsébetvárosi Piacüzemeltetési Kft. támogatási szerződése