|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2023. június 21 - ei**

**rendes ülésére**

**Tárgy:**  Javaslat az Erzsébetvárosi Ukrán Nemzetiségi Önkormányzat együttműködési megállapodásának felülvizsgálatára

**Készítette:**

Batóné Dr. Mácsai Gyöngyvér

Jegyzői Iroda vezetője

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A nemzetiségek jogairól szóló 2011. évi CLXXIX. törvény (a továbbiakban: Njtv.) 80. § (1) bekezdése szerint a települési önkormányzat, illetve az a hivatal, amelyik a helyi nemzetiségi önkormányzat székhelye szerinti helyi önkormányzat önkormányzati hivatali feladatát ellátja, biztosítja a helyi nemzetiségi önkormányzat részére az önkormányzati működés személyi és tárgyi feltételeit, szakmai segítséget nyújt, továbbá gondoskodik a működéssel kapcsolatos gazdálkodási és adminisztratív végrehajtási feladatok ellátásáról.

Az Njtv. 80. § (2) bekezdése alapján ezen kötelezettségek teljesítése érdekében a települési önkormányzat a települési nemzetiségi önkormányzattal a helyiséghasználatra, a további feltételek biztosítására és a feladatok ellátására vonatkozóan közigazgatási szerződésben megállapodik.

Az Njtv. 80. § (2) bekezdése szerint a megállapodásokat szükség szerint, ennek hiányában csak általános vagy **időközi választás** **esetén** **az alakuló ülést követő harminc napon belül kötelező felülvizsgálni.**

Az Ukrán Nemzetiségi Önkormányzat Képviselő-testületének alakuló ülését 2023. május 24-én tartotta, elnökének Pazjak Okszanát, elnökhelyettesének Turik Olgát választotta, a harmadik tag Baszaráb Anna nemzetiségi önkormányzati képviselő.

Az Erzsébetvárosi Ukrán Nemzetiségi Önkormányzattal 2021. februárban kötött együttműködési megállapodásban az alábbi rendelkezéseket szükséges módosítani:

* 2022. augusztus 25. napjától a képviselő-testületi tagok és tisztségviselők telefonhasználatának költségeinek viselésére a vezetékes-, és a hivatali mobiltelefonok használatáról szóló, Budapest Főváros VII. kerület Erzsébetváros Önkormányzata és Budapest Főváros VII. kerület Erzsébetvárosi Polgármesteri Hivatal X/1/2022. (VIII.25.) Polgármesteri és Jegyzői Együttes intézkedés szabályai az irányadóak, ennek átvezetése indokolt a megállapodás 16.1.2. pontjában;
* a megállapodás kiegészül a 16.2.1. e) ponttal, mely szerint a helyi önkormányzat a Polgármesteri Hivatal Jegyzői Irodáján keresztül biztosítja a nemzetiségi önkormányzatok tájékoztatási és információszabadsággal összefüggő kötelezettségeivel (elektronikus közzétételi kötelezettséggel, közérdekű adatigényléssel) kapcsolatos feladatok ellátását.
* jogszabályváltozás és belső szabályozó változása okán a 2.6. pont, a 4.1.1. pont, valamint a 7.3. és 7.4. pontok módosításra kerültek a hatályon kívül helyezett rendelkezések törlésével.

Az államháztartásról szóló 2011. évi CXCV. törvény 6/C. § (1) bekezdésének értelmében a helyi önkormányzat bevételeit és kiadásait a helyi önkormányzat költségvetése tartalmazza. A helyi önkormányzat bevételeivel és kiadásaival kapcsolatban a tervezési, gazdálkodási, ellenőrzési, finanszírozási, adatszolgáltatási és beszámolási feladatok ellátásáról az önkormányzati hivatal gondoskodik. Ugyanezen szakasz (2) bekezdése szerint az (1) bekezdést a helyi nemzetiségi önkormányzatra is alkalmazni kell, továbbá a helyi nemzetiségi önkormányzat bevételeivel és kiadásaival kapcsolatban a tervezési, gazdálkodási, ellenőrzési, finanszírozási, adatszolgáltatási és beszámolási feladatok ellátásáról a helyi nemzetiségi önkormányzattal kötött szerződés alapján az az önkormányzati hivatal gondoskodik, amelyik a helyi nemzetiségi önkormányzat székhelye szerinti helyi önkormányzat önkormányzati hivatali feladatait ellátja.

Budapest Főváros VII. Kerület Erzsébetváros Önkormányzata a 2023. évi költségvetéséről szóló 3/2023. (II.15.) önkormányzati rendeletében meghatározott kiadási előirányzatokon keresztül biztosítja a nemzetiségi önkormányzati feladatellátást Budapest Főváros VII. Kerület Erzsébetváros Önkormányzata Képviselő-testületének Szervezeti- és Működési Szabályzatáról szóló 38/2020. (IX.24.) önkormányzati rendelet 62. §-ban rögzített együttműködési megállapodás feltételei szerint.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …../2023. (VI.21.) határozata az Ukrán Nemzetiségi Önkormányzattal történő együttműködési megállapodás felülvizsgálatáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. elfogadja az Erzsébetvárosi Ukrán Nemzetiségi Önkormányzattal megkötendő, a határozat mellékletét képező, módosításokkal egységes szerkezetbe foglalt együttműködési megállapodást.
2. felhatalmazza a Polgármestert az 1. pontban meghatározott egységes szerkezetű együttműködési megállapodás aláírására.

**Felelős:** Niedermüller Péter polgármester

**Határidő:** 2023. június 30.

Budapest, 2023. június 06.

Szücs Balázs

alpolgármester

Határozati javaslat melléklete:

* Együttműködési megállapodás az Erzsébetvárosi Ukrán Nemzetiségi Önkormányzattal