

**PÁLYÁZATI FELHÍVÁS**

**FELELŐS KUTYATARTÁST TÁMOGATÓ PROGRAMOK MEGVALÓSÍTÁSÁRA**

**I. A pályázat célja:**

Budapest Főváros VII. kerület Erzsébetváros Önkormányzata (a továbbiakban: Támogató) elkötelezett a felelős állattartást elősegítő szemléletformálás, az állatok jól léte és a békés egymás mellett élés megvalósulásában. Ezért az államháztartáson kívülre nyújtott támogatások rendjéről szóló 15/2020. (IV.17.) önkormányzati rendelet alapján (a továbbiakban: Rendelet) **pályázatot ír ki a felelős kutyatartást támogató programok megvalósítására az alábbiak szerint:**

**Az erzsébetvárosi kutyatartók szemléletformálását, támogatását elősegítő ingyenes programok, rendezvények, kiadványok, tájékoztató anyagok, tanácsadások, tréningek megszervezése**, különösen az alábbi területeket érintően:

* közösségi együttélés szabályai a kutyafuttatókon belül és az utcán, a városi kutyatartás jellegzetességei,
* az állatok egészségének és biztonságának megőrzéséhez szükséges állattartói kötelezettségek (pl. élősködők elleni védelem, oltások, chip),
* problémás kutyák kezelése,
* alap engedelmességi ismeretek,
* fajtaválasztási tanácsadás,
* a kutyaetológia.

A **programokat Erzsébetvárosban** kell megvalósítani, kiemelten a kerületben található **kutyafuttatók** területén vagy közelében (Almássy tér, Klauzál tér, Kéthly Anna tér, Szászház utca) vagy köznevelési intézményekben.

**II. A támogatás forrása, mértéke, támogatási intenzitás:**

1. A támogatás nyújtásához rendelkezésre álló keretösszeg: az Önkormányzat 2023. évi költségvetéséről szóló 3/2023. (II.15.) önkormányzati rendeletében 6.000.000 Ft áll rendelkezésre e célra.
2. A támogatás igénybevételéhez önerő nem szükséges, a támogatási intenzitás 100%.
3. A támogatás formája: egy összegben nyújtott, vissza nem térítendő támogatás.
4. A támogatás mértékének felső határa: **6.000.000 Ft**

**III. A pályázat benyújtására jogosult:**

Az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 2. § 6. b-c) pontja szerinti, az **I. pontban foglalt célok megvalósítását ellátni képes** **szakmai civil szervezet**. A pályázó a pályázat benyújtásával egyidejűleg felvételre kerül a civil szervezetek nyilvántartásába.

A pályázó a program megvalósításába más szakmai civil szervezetet is bevonhat.

**IV. Pályázati korlátozások:**

1. Nem jogosult pályázat benyújtására az a szervezet, amely korábbi, a Támogató által nyújtott támogatással részben vagy egészben nem számolt el, vagy valótlan elszámolást nyújtott be, és a nyújtott támogatás visszafizetésére irányuló felszólításnak nem tett eleget, vagy a támogatás visszafizetésére irányuló beszedési megbízás nem vezetett eredményre vagy korábbi pályázati eljárás keretében nyújtott támogatásához kapcsolódóan le nem zárt elszámolása van. A pályázat benyújtására nem jogosult szervezetek pályázata érdemi vizsgálat nélkül elutasításra kerül.
2. Nem nyújtható támogatás annak a szervezetnek, amely nem megfelelő vagy valótlan adatokat tartalmazó támogatási kérelmet nyújtott be, vagy a hiányosan benyújtott pályázat esetén a hiánypótlási felhívásnak a meghatározott határidőre nem tett eleget.
3. Jelen pályázati felhívás keretén belül egy szervezet csak egy pályázatot nyújthat be.

**V. A pályázat benyújtásának tartalmi és formai követelményei:**

1. A pályázatot **kizárólag** **Erzsébetváros Önkormányzatának elektronikus pályázatkezelő felületén** (<https://palyazatkezelo.erzsebetvaros.hu>) **lehet benyújtani**. A pályázatkezelő felületére előzetesen regisztrálni szükséges.

**A pályázat érvényességének feltétele, hogy a pályázat benyújtásakor a pályázatkezelő rendszer által generált pályázati adatlapot az elektronikus benyújtást követő 5 munkanapon belül, a pályázó szervezet hivatalos képviselője által aláírva benyújtsa.**

1. **A pályázatban az alábbiakat kérjük be mutatni:**

* a pályázó szervezet eddigi tevékenységét, szakmai munkáját bemutató rövid összefoglalót,
* a helyi sajátosságokat is figyelembe vevő tervezett programok részletes leírását, megvalósítási helyszínét; a programmal megcélzott célcsoportot,
* a program megvalósításában résztvevő képzett szakemberek végzettségének ismertetését,
* a lakosság minél szélesebb körben történő elérését célzó kommunikációs elképzeléseket,
* amennyiben a program megvalósításába a pályázó más civil szervezetet bevon, a pályázatban ki kell térni arra, hogy a bevont szervezettel a pályázó milyen módon és miben működik együtt a program megvalósítása során.

1. **A pályázathoz csatolni kell az alábbi dokumentumokat:**
2. a felhívás 1. melléklete szerinti költségtervet,
3. a felhívás 2. melléklete szerinti, Összeférhetetlenség, illetve érintettség fennállásáról vagy hiányáról szóló nyilatkozatot, érintettség fennállása esetén a felhívás 3. melléklete szerinti Közzétételi kérelmet,
4. a civil szervezet 2022. évi beszámolójának – közhasznú szervezet esetén közhasznúsági jelentésének – letétbe helyezését igazoló dokumentumot, amennyiben az a civil szervezetek közhiteles nyilvántartásban még nem elérhető,
5. amennyiben pályázó a pályázott program megvalósításába más civil szervezetet bevon, a bevont szervezet erre irányuló nyilatkozatát.
6. A pályázat hiányos benyújtása esetén **hiánypótlásra egy alkalommal van lehetőség**. A hiánypótlási felhívásról szóló értesítést a pályázatkezelő felületén regisztrált elektronikus címre kézbesítjük, a hiánypótlásra nyitva álló határidő 8 nap. A határidő kezdő napja az elektronikus levél közlésének napja.

**VI. A pályázat benyújtásának határideje módja:**

A pályázatot a <https://palyazatkezelo.erzsebetvaros.hu> oldalon elérhető elektronikus pályázatkezelő felületen, regisztrációt követően lehet benyújtani **2023. augusztus 11. napjáig.**

**Az V.1. pont szerinti aláírt pályázati adatlapot az elektronikus benyújtást követő 5 munkanapon belül a szervezet hivatalos képviselője által aláírva be kell nyújtani az alábbi módok valamelyikén:**

* **cégkapun** keresztül (Hivatali kapu elérhetőség: rövid név BPVIIPH KRID kód: 500127390)
* **e-papír alkalmazáson** keresztül az epapir.gov.hu oldalon
* **személyesen** a Polgármesteri Hivatal Humánszolgáltató Irodáján Tóth Evelin részére (1076 Budapest, Garay u. 5.) hétfő, kedd, csütörtöki napokon 8.00-16.00 óra között, szerdai napokon 8.00-18.00 óra között. **Személyes benyújtásra 2023. július 24. – 2023. augusztus 4. között nincs lehetőség** a Polgármesteri Hivatalban elrendelt közigazgatási szünetre tekintettel.
* **postai úton** Budapest Főváros VII. kerület Erzsébetváros Önkormányzata részére (1073 Budapest, Erzsébet körút 6.).

**VII. A pályázatok elbírálásának módja, értesítés a támogató döntéséről**

1. A pályázatokat Erzsébetváros Önkormányzatának Képviselő-testülete bírálja el a 2023. szeptemberben tartandó rendes ülésén. A Képviselő-testület döntése ellen jogorvoslatnak nincs helye. Csak a Rendeletben és a jelen felhívásban meghatározott feltételeknek megfelelő, hiánytalanul benyújtott pályázat részesülhet támogatásban.
2. A Képviselő-testület a pályázatok elbírálása során az alábbi szempontokat veszi figyelembe:

* a program és a költségvetés kidolgozottsága,
* a pályázó eddigi szakmai tevékenysége, a programban résztvevők szakmai tapasztalata, képzettsége
* a helyi sajátosságok figyelembevétele
* a lakosság megszólítására tervezett intézkedések.

1. A pályázatok elbírálása során előnyt jelent:

* a pályázó kutyatulajdonosok érdekképviseletével is foglalkozik,
* rendelkezik kutyatréneri tapasztalattal,
* rendelkezik a fajtaválasztásban tanácsadási tapasztalattal,
* a tervezett program alternatív megoldásokat nyújt a kutyaürülék és vizelet problematikájának kezelésére.

1. **Amennyiben az igényelt összegnél alacsonyabb összegű támogatást ítél meg a döntéshozó, a pályázó szervezetnek ehhez igazodóan módosítania kell a benyújtott költségtervét a támogatási szerződés megkötése előtt.** A költségterv módosítása során az eredeti költségtervben szereplő tételeken túl, új tételek nem szerepeltethetőek. A költségterv módosítására az erre irányuló elektronikus úton közölt felhívást követő 30 napon belül van lehetőség. Amennyiben a Támogatott a módosított költségtervet a felhívásban megjelölt határidőre nem nyújtja be, a támogatói döntés hatályát veszti.
2. A pályázatok elbírálásáról a döntés meghozatalát követő 20 napon belül elektronikus úton értesülnek a pályázók. Továbbá Támogató a hivatalos honlapján ([www.erzsebetvaros.hu](http://www.erzsebetvaros.hu)) közzéteszi a támogatottak nevét, a támogatás célját, összegét.
3. A nyertes pályázó (a továbbiakban: Támogatott) köteles a támogatási szerződés elkészültéről szóló értesítést követő 20 napon belül a szerződést aláírni. Amennyiben a Támogatottnak felróható okból ezen határidőt követő 30 napon belül nem kerül megkötésre a támogatási szerződés, a támogatói döntés hatályát veszti.
4. A támogatási szerződés elválaszthatatlan részét képezi a „Felhatalmazó levél azonnali beszedési megbízásra” című dokumentum, ennek benyújtásáig a támogatási szerződés a Támogató részéről nem kerül aláírásra.
5. A támogatási szerződés megkötéséhez a Támogatottnak be kell nyújtania továbbá az állami adóhatóság által kiállított köztartozásmentes igazolást, kivéve, ha a szervezet szerepel a köztartozásmentes adózói adatbázisban. **A támogatási szerződés megkötésének és a támogatás folyósításának gördülékenyebbé tétele érdekében javasoljuk az adatbázisba történő regisztrációt!** A szerződés megkötéséig be kell mutatni továbbá a szervezet képviseletére jogosult aláírási címpéldányának eredeti példányát vagy közjegyző által hitelesített másolatát, kivéve, ha azt a nyilvántartásba vételi eljárás során vagy a pályázathoz benyújtotta.

**VIII. A támogatás felhasználására vonatkozó feltételek**

1. **A támogatás összege a 2023. október 1. – 2024. szeptember 30. közötti időtartamban (támogatási időszak)** **felmerült, a pályázatban megjelölt programok megvalósításának költségeire fordítható**. A támogatás a szervezet általános működését biztosító költségeire nem fordítható!
2. A Támogatott a támogatási szerződésben meghatározott határidőig és módon köteles a támogatás felhasználásáról benyújtani a szakmai és pénzügyi beszámolóját.
3. Támogatott köteles a pályázat keretében megvalósítandó program időpontjáról a pályázat kiíróját, valamint az Erzsébetváros újságot előzetesen tájékoztatni a lakosság minél szélesebb körű tájékoztatása céljából.
4. Támogatott a támogatási szerződés aláírásával hozzájárul ahhoz, hogy a pályázat kiírója a támogatott nyilvános programon részt vehet, arról fotódokumentációt, videofelvételt készíthet a mindenkor hatályos adatvédelmi szabályok szerint.
5. A Támogatott a támogatási szerződés aláírásával tudomásul veszi, hogy a támogatás felhasználását és a támogatás felhasználása során keletkező további megállapodásokat az Állami Számvevőszék vizsgálhatja. A támogatás célszerű felhasználását és annak szakszerű dokumentálását a Támogató bármikor ellenőrizheti. Az ellenőrzések lefolytatása során a Támogatott együttműködésre köteles.

**IX. Tájékoztatás**

A pályázattal kapcsolatban további információ a Humánszolgáltató Irodán Tóth Evelintől (Tel: 462-3399; [Toth.Evelin@erzsebetvaros.hu](mailto:Toth.Evelin@erzsebetvaros.hu)) kérhető.