|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

A Képviselő-testület 2023. június 21 - ei

rendes ülésére

**Tárgy:**  Pályázat kiírása felelős ebtartással kapcsolatos edukációs programok megvalósítására

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

Tisztelt Képviselő-testület!

Önkormányzatunk elkötelezett minden olyan intézkedés meghozatalában, amely a lakosság igényeit, jól létét szem előtt tartva, a XXI. század elvárásainak megfelelően alakítja a kerületünk életét. Az elmúlt években a felelős állattartás, az állatok védelme egyre nagyobb figyelmet és hangsúlyt kap, emellett fontos társadalmi igény a városi létben az is, hogy a kutyatartással járó elkerülhetetlen körülmények ne zavarják túlzottan az itt élők életét és nyugalmát, azaz a kutyás és nem kutyás közösségek békésen, egymás igényeit elfogadva együtt tudjanak élni.

E cél elérése érdekében pályázatot javasolok kiírni a felelős kutyatartást támogató programok megvalósítására szakmai civil szervezetek részére.

A pályázat olyan, Erzsébetvárosban megvalósuló ingyenes edukációs programok megvalósítását célozná, amely elősegíti a kutyatartók szemléletformálását, informálódását, oktatását különböző rendezvények, programok, tréningek és kiadványok segítségével. A programok megvalósításának tervezett időszaka 2023. október 1. – 2024. szeptember 30. A pályázati felhívás és mellékletei a határozat mellékletét képezi.

A Képviselő-testület a 2023. évi költségvetésében a 7201 előirányzaton 6.000.000 Ft összeget biztosított arra, hogy a kutyatartással összefüggő edukációs kampányt valósítson meg a kerületben.

A pályázati eljárás lefolytatásának jogszabályi alapját az államháztartáson kívülre nyújtott támogatások rendjéről szóló 15/2020. (IV.17.) önkormányzati rendelet képezi. A rendelet 4. § (3) bekezdése alapján a pályázati felhívás feltételeinek meghatározásáról és a pályázatok elbírálásáról a Művelődési, Kulturális és Szociális Bizottság jogosult dönteni.

Magyarország helyi önkormányzatairól szóló 2011. évi CLXXXIX. törvény 10. § (2) bekezdése alapján:

*„A helyi önkormányzat - a helyi képviselő-testület vagy a helyi népszavazás döntésével - önként vállalhatja minden olyan helyi közügy önálló megoldását, amelyet jogszabály nem utal más szerv kizárólagos hatáskörébe. Az önként vállalt helyi közügyekben az önkormányzat mindent megtehet, ami jogszabállyal nem ellentétes. Az önként vállalt helyi közügyek megoldása nem veszélyeztetheti a törvény által kötelezően előírt önkormányzati feladat- és hatáskörök ellátását, finanszírozása a saját bevételek, vagy az erre a célra biztosított külön források terhére lehetséges.”*

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …../2023. (VI.21.) határozata a felelős kutyatartást támogató programok megvalósítására vonatkozó pályázati kiírásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a felelős kutyatartás támogató programok megvalósítására pályázati felhívást ír ki szakmai civil szervezetek részére a határozat melléklete szerinti tartalommal. A pályázati felhívások helyben szokásos módon történő közzétételéről és a pályázati eljárás lefolytatásáról a Humánszolgáltató Iroda gondoskodik.
2. felhatalmazza a Művelődési, Kulturális és Szociális Bizottságot a megvalósításra javasolt pályázatok kiválasztására és támogatás összegének meghatározására, amely alapján a Képviselő-testület dönt a támogatások odaítéléséről.

**Felelős**: Niedermüller Péter polgármester  
**Határidő**: az 1. pont tekintetében 2023. június 22.,

a 2. pont tekintetében 2023. szeptember 20.

Budapest, 2023. június 8.

Szücs Balázs

alpolgármester

Melléklet:

1. melléklet: pályázati felhívás és mellékletei