|  |
| --- |
| **Budapest Főváros VII. kerület Erzsébetváros Önkormányzata**  **Dr. Kispál Tibor alpolgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2023. június 21 - ei**

**rendes ülésére**

**Tárgy:**  Döntés a 2023-2024. nevelési évben indítható óvodai csoportok számának meghatározásáról

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A nemzeti köznevelésről szóló 2011. évi CXC. törvény (a továbbiakban: Nkt.) 8. §-a határozza meg az óvodakötelezettséggel kapcsolatos rendelkezéseket, melyek a következők:

Az óvoda a gyermek hároméves korától a tankötelezettség kezdetéig nevelő intézmény, amely a gyermeket fokozatosan, de különösen az utolsó évében az iskolai nevelés-oktatásra készíti fel. Az óvoda felveheti azt a gyermeket is, aki a harmadik életévét a felvételétől számított fél éven belül betölti, feltéve, hogy minden, a fővárosi kerületben lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme teljesíthető.

**A gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt.**

A szülő - tárgyév április 15. napjáig benyújtott - kérelme alapján a gyermek jogos érdekét szem előtt tartva, annak az évnek az augusztus 31. napjáig, amelyben a gyermek a negyedik életévét betölti, különös méltánylást érdemlő esetben, újabb kérelem alapján annak az évnek az augusztus 31. napjáig, amelyben a gyermek az ötödik életévét betölti a *felmentést* engedélyező szerv felmentheti az óvodai foglalkozáson való részvétel alól, ha a gyermek családi körülményei, sajátos helyzete indokolja.

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet (továbbiakban: Rendelet) 20.§ (2) bekezdése szerint *a szülő az óvodai nevelésben történő részvételre jogszabály alapján kötelezett gyermekét köteles beíratni a települési önkormányzat vagy a fenntartó által meghatározott időpontban.*

A fenti rendelkezéseket figyelembe véve a 2023/2024. nevelési évre be kell íratni óvodába azt a gyermeket, aki a 3. életévét 2023. augusztus 31. napjáig betölti, illetve, akik számára az óvodai nevelésben való részvétel alóli felmentés időtartama lejárt.

Budapest Főváros VII. kerület Erzsébetváros Önkormányzatának Képviselő-testülete a 55/2023. (II.15.) számú határozatával *(1. számú melléklet)* a 2023/2024. nevelési évre vonatkozó óvodai beiratkozás időpontját 2023. április 24-28. napja közötti időszakban határozta meg.

2020. január 1-jétől az Nkt. 45. § (8) bekezdése, valamint az Oktatási Hivatalról szóló 121/2013. (IV. 26.) Korm. rendelet 15/F. §-a értelmében az Oktatási Hivatal (a továbbiakban: Hivatal) vezeti az óvodai nevelésben részvételre kötelezettek és a tankötelesek nyilvántartását, figyelemmel kíséri az óvodai nevelésben való részvételi kötelezettség teljesítését, vagy annak elmaradását, valamint a tárgyév március elsejéig a nyilvántartásból adatot közöl a területileg illetékes kötelező felvételt biztosító óvodák fenntartói számára.

A nyilvántartásban szereplő adatok közül Önkormányzatunk kizárólag azoknak a gyermekeknek az adatait ismerheti meg, akik kerületünkben állandó lakóhellyel vagy bejelentett tartózkodási hellyel rendelkeznek.

A Hivatal által vezetett nyilvántartásból 2023. május 30-án lekért adatok alapján az önkormányzat közigazgatási területén élő óvodaköteles gyermekek száma a következőképpen alakul:

* Az óvodakötelezettségüket teljesítő gyermek száma: 748 fő.
* Az óvodakötelezettségüket jogszabály alapján későbbi időpontban megkezdő, illetve külföldön teljesítő gyermekek létszáma: 81 fő.
* Az óvodakötelezettségüket nem teljesítő óvodaköteles gyermekek száma összesen: 219 fő. Ezeket a gyermekeket a szülők nem íratták be egyetlen köznevelési intézménybe sem, őket a Hivatal köteles keresni. Ebből a létszámból 143 fő azon gyermekeknek a száma, akik 2023. szeptember 1-jétől kezdenék meg óvodakötelezettségüket.

**Az Nkt. 83.§ (2) bekezdés d) pontja értelmében a fenntartó határozza meg az adott nevelési évben indítható óvodai csoportok számát.**

Az óvodai felvételi eljárást követően az óvodavezetők megküldték a fenntartó részére a 2023/2024. nevelési évben indítható csoportszám meghatározásához szükséges adatokat, mely összesítetten az előterjesztés 2*. számú mellékletében* olvasható.

A táblázat adatai és értelmezése a következő:

Az Önkormányzat fenntartásában működő óvodák Alapító Okirataiban foglalt maximálisan felvehető gyermeklétszám összesen: 1002 fő.

2022/2023. nevelési évben az önkormányzat által fenntartott 7 óvodát tekintve, 2022/2023. nevelési évre engedélyezett 43 óvodai csoportban összesen 729 gyermek vette igénybe az óvodai ellátást.

A 2023/2024. nevelési évtől tankötelezettségüket megkezdő gyerekek létszáma 176 fő, az idei nevelési évben az óvodában maradó gyermekek száma ténylegesen: 553 fő, **számított létszám**uk 602 fő.

Az Nkt. 47. § (7) bekezdése értelmében az enyhe értelmi fogyatékos, beszédfogyatékos vagy pszichés fejlődési zavarral küzdő sajátos nevelési igényű tanulót **két gyermekként**, a mozgásszervi, érzékszervi (látási, hallási), középsúlyos értelmi fogyatékos, autizmus spektrum zavarral küzdő vagy halmozottan fogyatékos gyermeket, tanulót **három gyermekként kell figyelembe venni az óvodai csoport** **létszámának számításánál**, ha nevelés-oktatásuk a többi gyermekkel, tanulóval együtt történik.

A továbbiakban ahol **számított létszám kerül megjelölésre**, ott a fenti jogszabály szerinti rendelkezés figyelembevételre került.

Az idei év felvételi eljárása során felvételt nyert: 175 fő. A felvett gyermekek közül 80 fő körzetes, 95 fő körzeten kívüli (jellemzően kerületen kívüli) gyermek.

Előjegyzésbe vett gyermek: 8 fő, átirányított: 6 fő. Az átirányított gyermekek esetében fontos megjegyezni, az óvodavezetők tájékoztatása szerint számos család több kerületi óvodába is jelentkezett, sok esetben rangsor és indok megjelöléssel. Az átirányított gyermekek valamely kerületi óvodában kerültek elhelyezésre, szülői kérés alapján.

A felvételi eljárást követően a jelenlegi adatok szerint a 2023/2024. nevelési évtől kezdődően összesen 728 fő gyermek óvodai felvétele biztosított, a számított létszám: 777 fő.

Az óvodákban fennmaradó betöltetlen férőhelyek száma a számított létszámadatokat figyelembe véve jelenlegösszesen: 225 férőhely. Tény, hogy ez a szám majdnem megegyezik a Hivatal által vezetett nyilvántartás szerinti, az óvodakötelezettségüket nem teljesítő gyermekek 219 fős létszámadatával.

**Az óvodai csoportok átlaglétszáma 12-28 fő körül mozog, ami nem minden óvoda esetében felel meg az Nkt. 4. sz. mellékletében foglalt osztály- és csoportlétszámoknak, miszerint az óvodai csoport minimum létszáma: 13 fő; maximum létszáma: 25 fő; az átlaglétszám: 20 fő.**

**Az Erzsébetvárosi Csicsergő Óvoda** (1073 Budapest, Dob u. 102.) esetében 2023. szeptember 1-jén az óvodai nevelést megkezdő gyermekek összlétszáma 97 fő lesz, 8 csoporttal számolva a gyermeklétszám csoportonként 12,1 fő lenne, mely nem érné el a törvény által előírt minimum 13 fős csoportlétszámot.

Fentiekre tekintettel az Erzsébetvárosi Csicsergő Óvodában működő 8 óvodai csoportból - a várható létszámra való tekintettel - 1 óvodai csoport szüneteltetése szükséges azon feltétellel, hogy amennyiben a kerületben jelentkező férőhelyek iránti szükséglet a nevelési év közben megemelkedik - *jelenlegi ismereteink alapján ennek realitása alacsony* -, úgy a 8. csoport visszaállításra kerüljön. A szüneteltetés nem teszi szükségessé a dolgozói létszámcsökkentést, ellenben segíti az intézmény óvodapedagógus hiányának kezelését, mivel az óvodavezető- helyettes tájékoztatása alapján az óvodában jelenleg 2 fő óvodapedagógus tartósan távollévő, távollétük ideje előre láthatólag 2024. november, illetve december hónapig tart, álláshelyük határozott idejű szerződéssel betöltésre nem került, továbbá ez év december végétől 1 fő dajka nyugdíjba vonulása várható.

**Az Erzsébetvárosi Nefelejcs Óvoda** (1073 Budapest, Nefelejcs u. 62.) esetében a jelenlegi létszámadatok alapján a gyermekek létszáma a 7 csoportban a jogszabály által meghatározott 13 fős minimum létszámnak megfelelően alakulna. Ám az intézmény évek óta pedagógushiánnyal küzd, az óvodavezető tájékoztatása alapján jelenleg 2 fő óvodapedagógus státusz betöltetlen, 1 fő dajka pedig 2023. szeptemberétől várandósságára tekintettel szülési szabadságát fogja tölteni.

Fentiekre tekintettel az Erzsébetvárosi Nefelejcs Óvodában működő 7 óvodai csoportból - a hiányzó pedagóguslétszámra való tekintettel - 1 óvodai csoport szüneteltetése szükséges azon feltétellel, hogy amennyiben a 2 óvodapedagógus álláshely betöltésre kerül, úgy a 7. csoport visszaállításra kerülhet. A szüneteltetés ebben az esetben sem teszi szükségessé a dolgozói létszámcsökkentést, ellenben segíti az intézmény óvodapedagógus hiányának kezelését.

A létszámok alapján a 2023/2024. nevelési évben 45 óvodai csoport helyett 43 csoportban biztosítható a gyermekek ellátása, ezért javaslom a 2023/2024. nevelési évben indítható óvodai csoportok számának meghatározását az alábbiak szerint:

1. Az Erzsébetvárosi Bóbita Óvodában a 2023/2024. nevelési évben 5 óvodai csoport indítása.

2. Az Erzsébetvárosi Brunszvik Teréz Óvodában a 2023/2024. nevelési évben 4 óvodai csoport indítása.

3. Az Erzsébetvárosi Csicsergő Óvodában a 2023/2024. nevelési évben 7 óvodai csoport indítása.

4. Az Erzsébetvárosi Dob Óvodában a 2023/2024. nevelési évben 5 óvodai csoport indítása.

5. Az Erzsébetvárosi Kópévár Óvodában a 2023/2024. nevelési évben 8 óvodai csoport indítása.

6. Az Erzsébetvárosi Magonc Óvodában a 2023/2024. nevelési évben 8 óvodai csoport indítása.

7. Az Erzsébetvárosi Nefelejcs Óvodában a 2023/2024. nevelési évben 6 óvodai csoport indítása.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására!

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …../2023. (VI.21.) határozata a 2023-2024. nevelési évben indítható óvodai csoportok számának meghatározásáról.**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy:

1. az **Erzsébetvárosi Bóbita Óvodában** (1072 Budapest, Akácfa utca 32.) a 2023/2024. nevelési évben **5 óvodai csoport** indítását engedélyezi.

2. az **Erzsébetvárosi Brunszvik Teréz Óvodában** (1076 Budapest, Rózsák tere 6/7.) a 2023/2024. nevelési évben **4 óvodai csoport** indítását engedélyezi.

3. az **Erzsébetvárosi Csicsergő Óvodában** (1073 Budapest, Dob u. 102.) a 2023/2024. nevelési évben **7 óvodai csoport** indítását engedélyezi.

4.az **Erzsébetvárosi Dob Óvodában** (1077 Budapest, Dob utca 95.) a 2023/2024. nevelési évben **5 óvodai csoport** indítását engedélyezi.

5. az **Erzsébetvárosi Kópévár Óvodában** (1078 Budapest, Murányi u. 27.) a 2023/2024. nevelési évben **8 óvodai csoport** indítását engedélyezi.

6. az **Erzsébetvárosi Magonc Óvodában** (1071 Budapest, Városligeti fasor 39/41.) a 2023/2024. nevelési évben **8 óvodai csoport** indítását engedélyezi.

7. az **Erzsébetvárosi Nefelejcs Óvodában** (1071 Budapest, Nefelejcs utca 62.) a 2023/2024. nevelési évben **6 óvodai csoport** indítását engedélyezi.

**Felelős:** Niedermüller Péter polgármester

**Határidő:** 2023. június 30.

Budapest, 2023. május 30.

Dr. Kispál Tibor

alpolgármester

**Mellékletek:**

1. számú melléklet: 55/2023. (II.15.) számú határozat

2. számú melléklet: összesített táblázat az óvodai felvételi adatokról